CELEX: 32021D1055
Language: el
Date: 2021-06-21 00:00:00
Title: Απόφαση (ΕΕ) 2021/1055 του Συμβουλίου της 21ης Ιουνίου 2021 για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της διάσκεψης των συμβαλλομένων μερών της σύμβασης σχετικά με τη συλλογή, παράδοση και παραλαβή των αποβλήτων που παράγονται κατά τη διάρκεια ναυσιπλοΐας στον Ρήνο και σε άλλες εσωτερικές πλωτές οδούς (CDNI) όσον αφορά την έγκριση του ψηφίσματος με στόχο την επέκταση της απαγόρευσης απόρριψης οικιακών λυμάτων στα πλοία εσωτερικής ναυσιπλοΐας που μεταφέρουν από 12 έως 50 επιβάτες

28.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 227/39
               
            
         ΑΠΟΦΑΣΗ (ΕΕ) 2021/1055 ΤΟΥ ΣΥΜΒΟΥΛΙΟΥ
         της 21ης Ιουνίου 2021
         για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της διάσκεψης των συμβαλλομένων μερών της σύμβασης σχετικά με τη συλλογή, παράδοση και παραλαβή των αποβλήτων που παράγονται κατά τη διάρκεια ναυσιπλοΐας στον Ρήνο και σε άλλες εσωτερικές πλωτές οδούς (CDNI) όσον αφορά την έγκριση του ψηφίσματος με στόχο την επέκταση της απαγόρευσης απόρριψης οικιακών λυμάτων στα πλοία εσωτερικής ναυσιπλοΐας που μεταφέρουν από 12 έως 50 επιβάτες
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 91 παράγραφος 1, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση σχετικά με τη συλλογή, παράδοση και παραλαβή των αποβλήτων που παράγονται κατά τη διάρκεια ναυσιπλοΐας στον Ρήνο και σε άλλες εσωτερικές πλωτές οδούς (CDNI), της 9ης Σεπτεμβρίου 1996, τέθηκε σε ισχύ την 1η Νοεμβρίου 2009.
                  
               
                     (2)
                  
                  
                     Δυνάμει του άρθρου 19 της CDNI, η διάσκεψη των συμβαλλομένων μερών μπορεί να τροποποιήσει τη CDNI και τα παραρτήματά της.
                  
               
                     (3)
                  
                  
                     Η δράση της Ένωσης στον τομέα της εσωτερικής ναυσιπλοΐας θα πρέπει να αποσκοπεί στην εξασφάλιση ομοιομορφίας των τεχνικών προδιαγραφών που εφαρμόζονται στην Ένωση όσον αφορά τα πλοία εσωτερικής ναυσιπλοΐας στην Ένωση.
                  
               
                     (4)
                  
                  
                     Η διάσκεψη των συμβαλλομένων μερών της CDNI πρόκειται να εγκρίνει, κατά τη συνεδρίασή της στις 22 Ιουνίου 2021, ψήφισμα, με στόχο την επέκταση της απαγόρευσης απόρριψης οικιακών λυμάτων στα πλοία εσωτερικής ναυσιπλοΐας που μεταφέρουν περισσότερους από 12 επιβάτες, καθώς και επιβατηγά πλοία με καμπίνες με περισσότερες από 12 κουκέτες. Οι διατάξεις του εν λόγω ψηφίσματος θα απαιτούν την εγκατάσταση του κατάλληλου εξοπλισμού στα πλοία που εμπίπτουν στο πεδίο εφαρμογής του εν λόγω ψηφίσματος.
                  
               
                     (5)
                  
                  
                     Στο τεχνικό πρότυπο για τα πλοία εσωτερικής ναυσιπλοΐας (ES-TRIN 2019/1), το οποίο εγκρίθηκε από την ευρωπαϊκή επιτροπή για την εκπόνηση προτύπων στον τομέα της εσωτερικής ναυσιπλοΐας (CESNI) στις 8 Νοεμβρίου 2018, καθορίζονται ενιαίες τεχνικές προδιαγραφές που είναι απαραίτητες για τη διασφάλιση της ασφάλειας των πλοίων εσωτερικής ναυσιπλοΐας. Το πρότυπο περιλαμβάνει ειδικές διατάξεις σχετικά με συγκεκριμένες κατηγορίες πλοίων, όπως τα επιβατηγά πλοία, διατάξεις σχετικά με τον εξοπλισμό και τις εγκαταστάσεις των πλοίων, συμπεριλαμβανομένων των εγκαταστάσεων συλλογής και διάθεσης λυμάτων, καθώς και οδηγίες για την εφαρμογή του εν λόγω τεχνικού προτύπου.
                  
               
                     (6)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της διάσκεψης των συμβαλλομένων μερών της CDNI, δεδομένου ότι οι διατάξεις του ψηφίσματος θα είναι ικανές να επηρεάσουν με καθοριστικό τρόπο το περιεχόμενο του δικαίου της Ένωσης, δηλαδή της οδηγίας (ΕΕ) 2016/1629 του Ευρωπαϊκού Κοινοβουλίου και του Συμβουλίου (1).
                  
               
                     (7)
                  
                  
                     Το ψήφισμα αναμένεται να αυξήσει τη συνοχή με τις απαιτήσεις που καθορίζονται στο δίκαιο της Ένωσης, κυρίως όσον αφορά τις ημερομηνίες εφαρμογής για την εγκατάσταση του κατάλληλου εξοπλισμού συλλογής λυμάτων σε πλοία εσωτερικής ναυσιπλοΐας. Επιπλέον, το ψήφισμα προάγει πρωτοβουλίες και στόχους για την προστασία του περιβάλλοντος.
                  
               
                     (8)
                  
                  
                     Η Ένωση δεν είναι συμβαλλόμενο μέρος της CDNI. Η θέση της Ένωσης πρόκειται να εκφραστεί από τα κράτη μέλη της Ένωσης που είναι συμβαλλόμενα μέρη της CDNI, τα οποία ενεργούν από κοινού προς το συμφέρον της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της διάσκεψης των συμβαλλομένων μερών της σύμβασης σχετικά με τη συλλογή, παράδοση και παραλαβή των αποβλήτων που παράγονται κατά τη διάρκεια ναυσιπλοΐας στον Ρήνο και σε άλλες εσωτερικές πλωτές οδούς (CDNI), στη συνεδρίασή της της 22ας Ιουνίου 2021, είναι ότι συμφωνεί με την έγκριση του ψηφίσματος με στόχο την επέκταση της απαγόρευσης απόρριψης οικιακών λυμάτων στα πλοία εσωτερικής ναυσιπλοΐας που μεταφέρουν από 12 έως 50 επιβάτες.
         
         
            Άρθρο 2
            Η θέση που αναφέρεται στο άρθρο 1 εκφράζεται από τα κράτη μέλη της Ένωσης που είναι μέλη της διάσκεψης των συμβαλλομένων μερών της CDNI, τα οποία ενεργούν από κοινού προς το συμφέρον της Ένωσης.
         
         
            Άρθρο 3
            Επιτρέπεται να συμφωνηθούν ήσσονος σημασίας αλλαγές στη θέση που αναφέρεται στο άρθρο 1 χωρίς περαιτέρω απόφαση του Συμβουλίου.
         
         
            Άρθρο 4
            Η παρούσα απόφαση αρχίζει να ισχύει την ημερομηνία έκδοσής της.
         
         
            Λουξεμβούργο, 21 Ιουνίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ (ΕΕ L 252 της 16.9.2016, σ. 118).